[{"text_idx": "#000002", "text": "\u201cIkasleak herrian eragina izan zuten migrazio korronte desberdinak ikertzen ari dira. Euskal Diasporaren Egunaren berri izan zuten eta horrek jakinmina piztu zien\", adierazi dio EuskalKultura.eus-i erretiratutako irakasle eta Euskal Etxeko idazkari Celia Baqueirok. Egoki erantzun zioten deiari, eta ikasleek iradokitako hainbat gai jorratu zituzten beren azalpenean: baserria, euskara, euskal jatorriko ikasleen deiturak eta haien esanahia, jatekoa, dantzak, kirolak, eta hiriaren sorreratik bertako identitatea eraikitzen lagundu zuten ekarpen kultural, sozial eta ekonomikoak."}, {"text_idx": "#000004", "text": "Eskualdean bildutako tokien artean daude, esaterako, euskal pilota jokaleku zaharra izan zen eraikina, joan den mende hasierakoa den egungo kantxa, Vasconia Hotela, Bagolle Pulperia, Monumentu Historiko Nazional izendatua, Dorgambide familiarena zen El Destino janari denda eta taberna, \u201cDe Transformacio\u0301n y Comercializacio\u0301n\u201d Kooperatiba, Colonia Julia\u0301 eta Echarrenen kokatua, egun \u201cTxapela\u201d sagardoa egiten den tokia... Gehienbat \u201cikasleek ongi ezagutzen dituzten tokiak, baina, jakina, ez zekiten batere euskal jatorria zutenik. Azpimarratzekoa gazteek entzuteko jarrera, interesatu egin ziren, eta guretzat zinez pozgarria izan zen, oso pozik eta, izugarri kontent irten ginen\u201d, laburbildu digu Ibaiko Euskaldunak-eko idazkariak."}]